**PREDKLADACIA SPRÁVA**

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 31 Legislatívnych pravidiel vlády Slovenskej republiky,  predkladá Ministerstvo kultúry Slovenskej republiky (ďalej len „ministerstvo kultúry“) návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 49/2002 Z. z. o ochrane pamiatkového fondu v znení neskorších predpisov a o doplnení zákona č. 326/2005 Z. z. o lesoch v znení neskorších predpisov (tlač 593) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

**Všeobecne**

Cieľom predloženého návrhu zákona je rozšírenie právnej úpravy využitia lesných pozemkov vo vlastníctve štátu a pozemkov tvoriacich ostatný majetok vo vlastníctve štátu na verejnoprospešný účel, ktorým bude obnova národných kultúrnych pamiatok a hradov alebo torzálnej architektúry, ktoré nie sú vyhlásené za národnú kultúrnu pamiatku. V čl. I sa na tento účel dopĺňa kompetencia krajského pamiatkového úradu. V čl. II návrhu zákona sa zákon č. 326/2005 Z. z. o lesoch v znení neskorších predpisov dopĺňa osobitným ustanovením, ktoré upravuje vzťahy k lesnému majetku štátu a k ostatnému majetku štátu v prípadoch, ak sa na týchto pozemkoch nachádza stavba hradu, alebo jeho torzálna architektúra, národná kultúrna pamiatka, pamiatková rezervácia alebo pamiatková zóna. Návrh konkretizuje postup správcu majetku štátu v prípadoch, ak starostlivosť o tieto objekty zabezpečuje obec, vyšší územný celok, občianske združenie alebo nezisková organizácia. Návrh nadväzuje na viacročnú prax na obnove hradov, ktorá sa začala v roku 2008 a odstraňuje prekážky, ktoré vyplynuli z doterajšej aplikačnej praxe. Zároveň návrh určuje postup správcu lesného majetku štátu v tomto procese, konkretizuje podmienky uplatnenia postupu a deklaruje, že uvedené činnosti sú vykonávané za verejnoprospešným účelom. Výsledkom navrhovanej právnej úpravy bude zabezpečenie zmluvného vzťahu k pozemku, na ktorom sa realizuje verejnoprospešná činnosť, čo následne umožní, aby osoby, ktoré túto činnosť vykonávajú, mohli získať podporu z verejných alebo európskych zdrojov na jej realizáciu.

**Stanovisko**

Ministerstvo kultúry zaujíma k poslaneckému návrhu zákona toto stanovisko:

Ministerstvo kultúry navrhované doplnenie právnej úpravy považuje za účelné a dôvodné a súhlasí s cieľom predloženého poslaneckého návrhu zákona, ktorým je využitie lesných pozemkov vo vlastníctve štátu a pozemkov tvoriacich ostatný majetok vo vlastníctve štátu na verejnoprospešný účel, ktorým je obnova národných kultúrnych pamiatok a hradov a torzálnej architektúry, ktoré nie sú národnou kultúrnou pamiatkou.

Ministerstvo kultúry uplatňuje k poslaneckému návrhu zákona tieto pripomienky:

1. V čl. I  navrhujeme slová „podľa osobitného predpisu10ac)“ nahradiť slovami „podľa osobitného predpisu,10ab)“.

Navrhujeme upraviť označenie poznámky pod čiarou a súčasne doplniť na konci poznámky slová „v znení zákona č.  .../2021 Z. z.“.

Odôvodnenie: Legislatívno-technická pripomienka.

1. Do úvodnej vety v čl. II navrhujeme doplniť skrátenú citáciu zákona č. 120/2021 Z. z. a zákona č. 310/2021 Z. z. Zároveň navrhujeme v úvodnej vete vypustiť slová „mení a“ v súlade s názvom návrhu zákona.

Odôvodnenie: Legislatívno-technická pripomienka.

1. V čl. II bod 1 navrhujeme v § 50c ods. 2 vložiť za slovo „uzavrieť“ slová „na základe záväzného stanoviska orgánu štátnej správy na ochranu pamiatkového fondu74i)“.

Odôvodnenie: Spresnenie ustanovenia a zosúladenie s formuláciou odseku 4.

1. V čl. II bod 1 navrhujeme v § 50c ods. 4 druhej vete vypustiť slová „podľa odseku 1“ pre nadbytočnosť a na konci odseku 4 odkaz 74i presunúť za bodku.

Odôvodnenie: Legislatívno-technická pripomienka.

1. V čl. II bod 1 navrhujeme v § 50c ods. 5 úvodnej  vete vypustiť slová „podľa odseku 1“ pre nadbytočnosť.

Odôvodnenie: Legislatívno-technická pripomienka.

1. V čl. II bod 1 v § 50c ods. 6 úvodnej vete navrhujeme za slovo „osoba“ vložiť čiarku a slová „podľa odseku 2“ nahradiť slovami „s ktorou sa má zmluva uzatvoriť,“.

Odôvodnenie: Spresnenie ustanovenia.

1. V čl. II bod 1 navrhujeme v § 50c ods. 6 písm. c) vypustiť slová „v rozsahu podľa písmena a)“.

Odôvodnenie: Legislatívno-technická pripomienka.

1. V čl. II bod 1 navrhujeme v § 50c ods. 6 písm. d) presunúť odkaz 1b za čiarku.

Odôvodnenie: Legislatívno-technická pripomienka.

1. V čl. II bod 1 navrhujeme v § 50c ods. 7 písm. c) vypustiť slovo „pričom“ z dôvodu nadbytočnosti.
2. V čl. II bod 1 navrhujeme v § 50c ods. 7 písm. d) upraviť nasledovne:

„d) o vylúčení povinnosti správcu uhradiť náklady na zabezpečovanie účelu podľa odseku 1 vynaložené počas trvania zmluvy a prechodu záväzkov vzniknutých v súvislosti so zabezpečovaním účelu podľa odseku 1 na správcu v prípade zániku zmluvy podľa odseku 4,“.

Odôvodnenie: Legislatívno-technická pripomienka.

1. V čl. II bod 1 navrhujeme v § 50c ods. 8 text začínajúci v treťom riadku presunúť do druhého riadku. Pripomienka platí aj pre § 50c ods. 11.

Odôvodnenie: Legislatívno-technická pripomienka.

1. V čl. II bod 1 navrhujeme v § 50c ods. 9 poslednej vete nahradiť slovo „registra“ slovami „Centrálneho registra zmlúv“.

Odôvodnenie: Spresnenie.

1. V čl. II bod 1 navrhujeme v § 50c ods. 10 vypustiť pre nadbytočnosť čiarku za slovom „pamiatku“ a slová „za pamiatkovú rezerváciu74m) a pamiatkovú zónu74n)“. Súčasne navrhujeme vypustiť poznámky pod čiarou k odkazom 74m a 74n.

Odôvodnenie: Navrhovaný verejnoprospešným účel využitia lesných pozemkov vo vlastníctve štátu a pozemkov tvoriacich ostatný majetok vo vlastníctve štátu odporúčame zadefinovať len prostredníctvom obnovy národných kultúrnych pamiatok a hradov a torzálnej architektúry, ktoré nie sú vyhlásené za národnú kultúrnu pamiatku. Navrhované širšie vymedzenie verejnoprospešného účelu aj prostredníctvom obnovy hradov a torzálnej architektúry, ktoré nie sú pamiatkovou rezerváciou alebo pamiatkovou zónou považujeme z hľadiska účelu predloženého návrhu zákona, ako aj z hľadiska ochrany pamiatkového fondu a pamiatkových hodnôt za nadbytočné. Okrem uvedeného sa zabezpečí napríklad zosúladenie odseku 10 s odsekom 6 písm. c), ktorý používa pojem „objekt podľa odseku 10“, pričom pamiatkovú rezerváciu ani pamiatkovú zónu nie je možné označiť za „objekt“.

1. V čl. II bod 1 navrhujeme v § 50c ods. 10 na konci vypustiť horné úvodzovky.

Odôvodnenie: Legislatívno-technická pripomienka.

1. V čl. II bod 1 navrhujeme v § 50c ods. 11 presunúť odkaz 23 za bodku.

Odôvodnenie: Legislatívno-technická pripomienka.

1. V čl. II bod 1 v poznámke pod čiarou k odkazu 74k navrhujeme opraviť uvedený publikačný zdroj (skratku „Z. z.“ nahradiť skratkou „Zb.“).

Medzirezortné pripomienkové konanie:

Poslanecký návrh zákona bol predmetom medzirezortného pripomienkového konania.

**Ministerstvo dopravy a výstavby Slovenskej republiky** uplatnilo k poslaneckému návrhu zákona dve obyčajné pripomienky, ktoré majú legislatívno-technický charakter. Obsah pripomienok sa čiastočne prekrýva s pripomienkami ministerstva kultúry, a teda už sú zapracované do stanoviska ministerstva kultúry. Zvyšný obsah pripomienok vyhodnotilo ministerstvo kultúry tak, že ich nezapracovalo do stanoviska, pretože to nepovažovalo za potrebné.

**Ministerstvo pôdohospodárstva a rozvoja vidieka Slovenskej republiky** uplatnilo k poslaneckému návrhu zákona dve obyčajné pripomienky, ktoré majú legislatívno-technický charakter. Obe pripomienky sú zapracované do stanoviska ministerstva kultúry.

**Ministerstvo financií Slovenskej republiky** uplatnilo k poslaneckému návrhu zákona jednu zásadnú pripomienku v tomto znení:

„*Predloženým poslaneckým návrhom zákona sa rozširuje právna úprava využívania lesných pozemkov vo vlastníctve štátu a pozemkov tvoriacich ostatný majetok vo vlastníctve štátu na verejnoprospešné účely, a to na verejnoprospešný účel, ktorým bude obnova národných kultúrnych pamiatok a hradov alebo torzálnej architektúry. V čl. I sa na tento účel dopĺňa v zákone č. 49/2002 Z. z. o ochrane pamiatkového fondu v znení neskorších predpisov kompetencia krajského pamiatkového úradu. V čl. II sa v zákone č. 326/2005 Z. z. o lesoch v znení neskorších predpisov dopĺňa § 50c, ktorý upravuje vzťahy k lesnému majetku štátu a k ostatnému majetku štátu v prípadoch, ak sa na týchto pozemkoch nachádza stavba hradu, alebo jeho torzálna architektúra, národná kultúrna pamiatka, pamiatková rezervácia alebo pamiatková zóna.*

*Vzhľadom na to, že predkladateľ návrhu zákona (skupina poslancov) neuviedol a nezdôvodnil všetky predpokladané finančné dôsledky návrhu na rozpočet verejnej správy, pričom neuviedol ani návrh na úhradu zvýšených výdavkov alebo na úhradu úbytku príjmov v súlade s § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, žiadame v stanovisku uvedenom v predkladacej správe*

*a) kvantifikovať vplyv návrhu zákona na rozpočet verejnej správy, keďže návrh zákona počíta s prevodom vlastníctva, pričom prevod vlastníctva nemusí byť vo všetkých prípadoch iba bezodplatný a preto predložený materiál bude mať pravdepodobne vplyv na rozpočet verejnej správy,*

*b) uviesť, že v prípade schválenia návrhu zákona v Národnej rade SR budú všetky negatívne vplyvy vyplývajúce z návrhu zákona zabezpečené v rámci schválených limitov dotknutých subjektov verejnej správy na príslušné rozpočtové obdobie, bez dodatočných požiadaviek na štátny rozpočet.*“.

Vyjadrenie k zásadnej pripomienke Ministerstva financií Slovenskej republiky:

Keďže predkladateľom návrhu zákona nie je ministerstvo kultúry, ale poslanci Národnej rady Slovenskej republiky, ministerstvo kultúry sa v súčasnosti nevie vyjadriť k rozpočtovým vplyvom poslaneckého návrhu zákona ani kvantifikovať vplyv poslaneckého návrhu zákona na rozpočet verejnej správy. Súčasne uvádzame, že v aktuálnom štádiu legislatívneho procesu už nemožno vstupovať do doložky vybraných vplyvov k poslaneckému návrhu zákona.

Po zohľadnení vyššie uvedených pripomienok odporúča ministerstvo kultúry vláde Slovenskej republiky vysloviť **súhlas s poslaneckým návrhom zákona.**